Օրդուբադյան սևամարմին

Օրդուբադյան սևամարմին (), սևամարմինների ընտանիքին պատկանող միջատ, որը գրանցված է Հայաստանի Հանրապետության Կարմիր գրքում։

Նկարագրություն 
6-8,5 մմ երկարությամբ, չափավոր ուռուցիկ, թույլ փայլուն մարմնով, նեղ առաջնամեջքով և գրեթե զուգահեռակող, չափավոր լայն վերնաթևերով մանր չափի բզեզ է, որի գունավորումն ամբողջովին սև է, երբեմն սև երկայնակի զոլով վերնափևերը կարող են լինել դարչնագույն կամ շիկակարմիր։

Տարածվածություն 
Հանդիպում է Հայաստանում, Նախիջևանի Ինքնավար Հանրապետությունում: Հայաստանում հայտնի է Երևանի մոտակայքում` Ջրվեժ ավանի մոտ գտնվող կիրճում, ինչպես նաև Հացավան գյուղի շրջակայքում (Կոտայքի մարզ):

Էկոլոգիա 
Ապրում են տարբեր տեսակի կիսաանապատներում, չոր լեռնատափաստանում, հանդիպում՝ մայիս-հուլիսին՝ ցերեկը քարերի տակ, մթնշաղին բարձրանում են բուսականության վրա:

Կենսաբանության առանձնահատկությունները հայտնի չեն։

Պահպանություն 
Սահմանափակ արեալով հազվագյուտ տեսակ է: Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ:

Թվաքանակը ցածր է, հանդիպում են հատուկենտ, թվաքանակի փոփոխության միտումները հայտնի չեն:

Վտանգման հիմնական գործոն է հանդիսանում քաղաքային ենթակառուցվածքի զարգացմամբ, հողերի գյուղատնտեսական յուրացմամբ, անասունների չկարգավորված արածեցմամբ պայմանավորված էկոհամակարգերի քայքայումը։

Պահպանության միջոցառումներ չեն իրականացվում

Ծանոթագրություններ 

Միջատներ
Սևամարմիններ
Հազվագյուտ տեսակներ
Վտանգված տեսակներ
ՀՀ Կարմիր գրքում գրանցված կենդանիներ